Kgaetšedi yo mongwe yo a tšwago Engelane yo a kolobeditšwego ka 1972 o ngwadile mabapi le Morokami wo gore: “Ge ke be ke bala tokollo ya wona ya pele, ke ile ka ikwa eka Jehofa o dutše thoko ga ka o beile matsogo a gagwe godimo ga magetla a ka gomme re o bala mmogo. Go be go etša tate yo a balelago ngwana wa gagwe dinonwane pele a robala.” Moletlong woo wa di-24 tša April, Jochen Feßenbecker e lego moemedi wa Dihlatse tša Jehofa yo a tšwago ofising ya lekala ya Jeremane o ile a boledišana le Werner Speidel. Morena Speidel o ile a hlalosa kamoo mogolwa’gwe e lego Sigurd yo e bego e le Hlatse a ilego a bolawa ka gona Kgolegong yeo ya Brandenburg-Görden. Ka di-27 tša January 1943, Sigurd wa mengwaga e 19 o ile a bolawa ka go kgaolwa molala a na le dikgwedi tša ka tlase ga tše tharo kgoro ya tsheko e mo ahlotše. Nakong ya poledišano, Morena Feßenbecker o ile a bala lengwalo leo Sigurd a le ngwadilego diiri tše sego kae pele a bolawa. Morena Speidel o boletše kamoo ba lapa la gabo ba ilego ba ikwa ka gona ka mantšu a Sigurd a mafelelo. O itše: “Go bala lengwalo le ga se gwa dira gore re tšhoge kudu. Go e na le moo, re ile ra ikgantšha ka Sigurd ka gobane o ile a dula a e na le tumelo go fihlela a ehwa.”